Nog geen klag teen man wat glo by US masturbeer | Netwerk24
Deur Meghan Lawrence 01 November 2019 06:50
Die Universiteit Stellenbosch (US) het teen Donderdagmiddag nog nie 'n klag by die polisie ingedien nie nadat 'n man Dinsdag oënskynlik in dié universiteit se biblioteek by 'n tafel gesit en masturbeer het.
Siyabulela Malo, 'n provinsiale polisiewoordvoerder, het by navraag bevestig geen saak word nog ondersoek nie.
"Daar is nie 'n klag by die Stellenbosch-polisiekantoor ingedien nie. Die polisie het geen rekords van 'n saak van openbare onwelvoeglikheid nie."
'n Video van 'n man wat oënskynlik by 'n tafel in die US se biblioteek sit en masturbeer, is Dinsdag wyd op sosiale media versprei.
Die US het Woensdag in 'n verklaring gesê die veiligheidswagte het op versoek van die personeellede in die biblioteek die man uit die biblioteek verwyder.
Die US het nog nie op Netwerk24 se navrae oor die voorval gereageer nie, nadat hy Dinsdag 'n kort verklaring uitgereik het.
Toe het die US gesê hy is bewus van die video en dat veiligheidswagte die man op versoek van die biblioteek-personeel uit die biblioteek verwyder het.
Die man het volgens die verklaring vroeër as 'n besoeker ingeteken.
"Die universiteit ondersoek die voorval en die sentrum vir studentevoorligting en -ontwikkeling bied berading aan studente.
"Terwyl ons dringend daaraan werk om al die feite in die saak te bevestig, wil ek verseker dat ons studente se veiligheid ons eerste prioriteit is. Ek wil ook die universiteit se vorige verklarings herhaal, dat ons seksuele wangedrag van enige aard veroordeel en aktief teen geslagsgegronde geweld stry," sê prof. Stan du Plessis, US-bedryfshoof.
In die video kan gesien word dat die man by 'n tafel sit en onder die tafel besig raak, waarna hy uit die biblioteek begelei word.